Sagunt guarda un minut de silenci amb motiu del 25N, Dia Internacional de la Violència contra les Dones
25 de novembre 2020

![](/media/ckbfgpha/57_c_img_2335.jpg)  

L'Ajuntament de Sagunt, a través de l'Àrea d'Igualtat, ha convocat un minut de silenci hui, 25 de novembre, a les 12 hores, amb motiu del 25N, Dia Internacional de la Violència contra les Dones i per recordar a les 41 dones assassinades durant 2020 i a les quals encara patixen tot tipus de maltractaments. 

Membres de la Corporació Municipal, del funcionariat i de la ciutadania han condemnat i mostrat la seua repulsa a estos fets a les portes dels edificis municipals. 

Durant l'acte, l'alcalde ha llegit un escrit dirigit a tota la ciutadania en el qual ha manifestat que **«a vegades, escoltem amb una certa incredulitat a gent de la nostra ciutat, al nostre entorn, al mercat, al carrer, preguntant-se si en el nostre municipi existixen casos de violència; fins i tot persones que neguen esta violència, i ens agradaria poder dir que no, que ací a Sagunt les dones i els seus fills i filles no patixen** **cap tipus de maltractament, però esta sabeu que tristament no és la resposta».** 

Segons Moreno, a la nostra ciutat hi ha dones sotmeses al poder masculí, i que cada dia lluiten amb tota la seua energia per poder ixir del cercle de la violència. **«Des de l'àrea d'Igualtat vivim de prop estes experiències, hem conegut i escoltat moltes dones que han patit i patixen violència, i sabem fins a quin punt esta situació pot destrossar una vida sencera».**

  

![](/media/22udie24/57_c_img_2322.jpg)  

Què es pot fer? Es pregunten les institucions constantment. Trobarem algun dia la vacuna? La resposta, segons el primer edil, és que sí, però per fer-ho **«necessitem un esforç col·lectiu, necessitem moltes forces, veus, crits i sinergies per a transformar esta societat patriarcal i el seu símptoma més clar, que és, la violència cap a les dones»**, ha dit Moreno. 

U

rgix aplanar esta corba, la de les 41 assassinades i les milers d'oprimides, i és responsabilitat de cada persona trobar la vacuna per fer-ho. **«Hui llegim els noms de totes les dones assassinades perquè mai caiguen en l'oblit. Perquè som el crit de les quals ja no tenen veu»**, ha finalitzat l'alcalde.

La delegació d'Igualtat informa que qualsevol persona que sospite d'un cas de violència té el deure com a ciutadà o ciutadana de telefonar al 016 o al telèfon d'emergències, el 112, i comunicar-lo. 

Així mateix, el departament recorda que el servei d'atenció a les dones, en l'Àrea d'Igualtat, es realitza de manera presencial els dimarts, dijous i divendres, amb cita prèvia a través del número 96 265 58 89 (de 8 a 15 hores), del WhatsApp 607248363 (de 8 a 19.30 hores) o bé via telemàtica en [dona@aytosagunto.es](mailto:dona@aytosagunto.es). 

A més, des de l'Àrea d'Igualtat recorden que, si alguna dona es troba en una situació d'emergència greu, pot telefonar al Centre Coordinador d'Emergències 112. Si ha sigut víctima d'una agressió i necessita protecció, pot telefonar a la Policia Nacional 091 o 96 267 00 91; a la Policia Local 092 o 96 265 54 84; o a la Guàrdia Civil al 062. 

Finalment, si la persona necessita ajuda urgent també pot posar-se en contacte amb el CENTRE DÓNA 24 HORES de la Generalitat Valenciana al 900 580 888, o bé telefonar al 016, ja que la crida no queda registrada en la factura ni en el dispositiu mòbil.​

*   [](http://www.facebook.com/sharer.php?u=https://aytosagunto.es/va/actualitat/sagunt-guarda-un-minut-de-silenci-amb-motiu-del-25n-dia-internacional-de-la-violencia-contra-les-dones/ "Facebook")
*   [](http://twitter.com/share?url=https://aytosagunto.es/va/actualitat/sagunt-guarda-un-minut-de-silenci-amb-motiu-del-25n-dia-internacional-de-la-violencia-contra-les-dones/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-guarda-un-minut-de-silenci-amb-motiu-del-25n-dia-internacional-de-la-violencia-contra-les-dones/ "Linked In")
*   [](mailto:?body=https://aytosagunto.es/va/actualitat/sagunt-guarda-un-minut-de-silenci-amb-motiu-del-25n-dia-internacional-de-la-violencia-contra-les-dones/)